Source: http://scripta.kotus.fi/visk/sisallys.php?p=808
Timestamp: 2020-07-05 11:17:27+00:00
Document Index: 20062958

Matched Legal Cases: ['§ 808', '§ 808', '§ 1036', '§ 798', '§ 856', '§ 708', '§ 814', '§ 1097']

VISK - § 808 Esimerkkejä
SISÄLLYS > RAKENNE > Partikkelit > Lausumapartikkelit > Muut lausumapartikkelit > Monikäyttöiset no ja paitsi > § 808 Esimerkkejä
No on puhutussa kielessä kaikkein yleisimpiä partikkeleita. Se ei ole pelkästään lausumapartikkeli, vaikka sen kenties yleisin esiintymisympäristö onkin vuoron tai lausuman alku, esim. No aika kiva juttu. (Sanasta no vuoron- ja lausumanalkuisena lausumapartikkelina myös » § 1036, dialogipartikkelina » § 798, interjektiona » § 856.) Keskellä vuoroa esiintyvä no voi esim. erottaa kahta puhetoimintoa toisistaan (a) tai se voi sijaita kertomuksen rajakohdassa, jolloin se osoittaa paluuta pääjuoneen poikkeaman jälkeen (b).
Selvä pyy .hh No mut ↑mä voin t- mennä kauppaan ku mä tuun. Mä tuun varmaan aika aikaseen tänään. (p)
Ja toisen niistä tytöistä sitten piti mennä takaisin sinne siivoamaan ja laittaan sitä. No ei se ollutkaan menny sitte – –. (p)
Sana paitsi toimii sekä adpositiona (» § 708) että monikäyttöisenä partikkelina. (Liittokonjunktioista paitsi että, paitsi jos » § 814). Lausumapartikkelina paitsi on yksin esiintyessään eksklusiivinen eli sitä käytetään lisäyksen tyyppisissä lausekkeissa tarkentamassa tai rajaamassa jotain yleistystä (c). Yhdessä myös-partikkelin kanssa paitsi on lisäävä (d) (» § 1097). Yhdistelmä paitsi x myös y on lähes samanmerkityksinen kuin rinnastustehtävässä toimiva parikonjunktio sekä – että. Ero on siinä, että jälkimmäinen käsittelee kumpaakin rinnastettavaa samanarvoisena, kun taas paitsi – myös asettaa yhdistelmän jälkimmäisen osan painokkaammaksi: paitsi poliittisesti huolestuttavaa myös tieteellisesti pätemätöntä (A).
Jotkut väittävät, että kaikki paitsi purjehdus on turhaa. (L) | En tarvinnut mitään, enkä halunnut, paitsi ehkä ne kävelyt. (k) | Heissä on jotakin samaa, terävä lintumainen olemus. Paitsi että Agnes-täti loppuvuosina käpristyi eikä kyennyt enää liikkumaan. (k)
Adverbiaalit voivat sijaita paitsi alussa myös useassa muussa kohden lausetta. (A) | – – biologisen kytkeminen sosiaaliseen, yhteiskunnallisiin ilmiöihin on paitsi poliittisesti huolestuttavaa myös tieteellisesti pätemätöntä. (l)